DA Den Europæiske Unions Tidende CE 88/41

(2004/C 88 E/0044)

SKRIFTLIG FORESPØRGSEL E-1694/03

af Erik Meijer (GUE/NGL) til Kommissionen

(21. maj 2003)

Om: Amerikanske virksomheders gradvise og varige overtagelse af den irakiske økonomi

1. Resulterer den amerikanske fremgangsmåde for fastsættelse af kontrakter i Irak i, at amerikanske virksomheder som Halliburton, SteveDoring Services, Bechtel, Parsons, Fluor, Louis Berger Group og Washington Group International efter en foreløbig etårig kontrakt kan opnå en forlængelse på ubestemt tid, som giver ret til en permanent forvaltning af irakisk infrastruktur?

2. Udfoldes der bestræbelser for i Irak at indføre det amerikanske CDMA-gsm-system for mobiltelefoni, så denne permanent vil afvige fra, hvad der er normalt i Europa og vil forblive afhængigt af amerikanske producenter?

3. Anser Kommissionen det for realistisk, at de samlede omkostninger i forbindelse med Iraks genopbygning, som anslås til mellem 25 milliarder og godt 100 milliarder dollar, hvortil kommer den irakiske gæld på 383 milliarder, vil kunne dækkes ved en genoptagelse af olieeksporten? Vil et for beskedent omfang af disse indtægter og den foreløbigt begrænsede produktions- og eksportkapacitet blive brugt som begrundelse for et hurtigt salg af oliereserverne i undergrunden til amerikanske olieselskaber som Chevron, så indtægter fra olieudvinding ikke i fremtiden vil kunne anvendes til finansiering af de opgaver, som de irakiske myndigheder skal udføre?

4. Vil denne fremgangsmåde føre til, at der hurtigt opstår fuldbyrdede kendsgerninger med hensyn til den fremtidige forvaltning af olieboringer og olieindustrien, og som der ikke senere vil kunne ændres på?

5. Er det Kommissionens opfattelse, at denne behandling af den irakiske økonomi, som går ud på at knytte denne snævert til den amerikanske, er i overensstemmelse med det dominerende syn på fri konkurrence og gennemsigtige internationale handelsrelationer, eller er den efter dens opfattelse i strid hermed?

6. Vil EU imødegå denne udvikling, som strider mod det irakiske folks suverænitet og kan føre til forarmelse og manglende stabilitet i Irak og giver USA varige fordele i forhold til andre dele af verden?

Samlet svar

afgivet på Kommissionens vegne af Chris Patten

på skriftlige forespørgsler E-1693/03 og E-1694/03

(7. juli 2003)

Kommissionen har fulgt de amerikanske myndigheders udbudspraksis i Irak og undersøgt dem i lyset af USA's internationale forpligtelser. Kommissionen konstaterer, at FN's Sikkerhedsråds (UNSC) resolution 1483 fastslår, at udviklingsmidlerne for Irak skal anvendes gennemskueligt og opfylde det irakiske folks humanitære behov og tage hensyn til nødvendigheden af at få landet genopbygget. Resolutionen understreger også det irakiske folks ret til selv at kontrollere deres egne naturressourcer. Kommissionen forventer, at den myndighed, som opfylder de forpligtelser og sidder inde med de kvalifikationer, som en besættelsesstyrke skal have i lyset af FN's Sikkerhedsråds resolution 1483, vil administrere landet til fordel for og i den irakiske befolknings interesse. Kommissionen vil fortsat følge udviklingen i området med henblik på at forsvare gennemskueligheden og frihandelsprincipperne, to ting, der ligger Kommissionen stærkt på sinde.

Kommissionen har meddelt de amerikanske myndigheder, at EU forventer, at USA følger de internationale spilleregler, så som Verdenshandelsorganisationen (WTO), aftale om offentlige indkøb (GPA), og principperne om gennemskuelighed, forbud mod forskelsbehandling, national behandling og proceduregarantier.

Kommissionen har undersøgt nogle af de største udbud, herunder de første 8 kontrakter, der blev indgået af det amerikanske udviklingsagentur (USAID) ved en begrænset udbudsprocedure (»less than full and open competition«) og har indtil nu ikke kunnet konstatere, at der har været nogen overtrædelser af GPA. Kommissionen har noteret, at USAID's generalinspektion har foretaget en undersøgelse og brevvekslet med den amerikanske kongres, som har godkendt anvendelsen af den begrænsede udbudsprocedure, fordi man var i tidsnød, og at der var et presserende behov for at få dette arbejde udført.

Da udbudsmaterialet er meget omfattende, er det uhyre vanskeligt for Kommissionen at følge hele den udbudsprocedure, de amerikanske myndigheder har iværksat for at få Irak genopbygget og kontrollere, om den er i overensstemmelse med GPA-reglerne. Det store udbudsmateriale og de sparsomme oplysninger, der står til rådighed for virksomheder, der ikke deltager i udbuddet, forhindrer Kommissionen i at gennemføre en tilbundsgående analyse af situationen. Kun få facts er til rådighed, når der offentliggøres et udbud, og det er kun bydende, der kan anmode om flere oplysninger (udbudsmaterialet). For at gennemføre en grundig analyse af de enkelte sager er Kommissionen derfor i vid udstrækning tvunget til at danne sig et billede på baggrund af de oplysninger, som medlemstaterne eller enkeltpersoner har fremskaffet Men på trods af, at man i pressen har hørt om klager fra EU-virksomheder, har Kommission ikke formelt modtaget nogen. Lige så snart der modtages en klage, vil den blive behandlet korrekt og inden for en rimelig frist. Under alle omstændigheder følger Kommissionen nøje spørgsmålet.

Fra amerikansk side har Kommissionen ikke modtaget nogen anmodning om samfinansiering til gengæld for europæiske virksomheders deltagelse i genopbygningen.